
Raport de specialitate
privind aprobarea majorării capitalului social al societății Piețe și Târguri Drobeta SRL
			                     
Prin referatul de aprobare, Primarul Municipiului Drobeta-Turnu Severin, Marius Screciu, propune adoptarea unui proiect de hotărâre de consiliu local privind aprobarea majorării capitalului social al societății comerciale Piețe și Târguri Drobeta SRL, societate cu răspundere limitată de drept public și de interes local, aflată în subordinea Consiliului Local al Municipiului Drobeta-Turnu Severin și având drept asociat unic Municipiul Drobeta-Turnu Severin.
1. Necesitatea și oportunitatea proiectului
           Proiectul de hotărâre propus are ca scop aprobarea majorării prin aport în numerar a capitalului social al societății Piețe și Târguri Drobeta SRL în sensul consolidării economice a societății.
	Adoptarea proiectului de hotărâre este necesară și oportună din următoarele considerente:
- necesitatea maximizării forței economice a societății printr-o creștere calitativă și diversificare a activităților secundare declarate în actul constitutiv, în scopul statuării unor condiții minime de dotare și a unor reguli generale de funcționare specifice activităților de comerț și prestări servicii;
- promovarea și implementarea unor proiecte finanţate prin fonduri europene nerambursabile menite să contribuie la modernizarea și dezvoltarea serviciilor publice de interes local;
- întrucât nu dispunem de fondurile necesare pentru implementarea proiectului de interes local intitulat Realizare instalație de stocare a energiei electrice produsă de surse regenerabile (fotovoltaice) în Drobeta-Turnu Severin, prin adresa nr. 746 din 06.03.2025 am solicitat UAT Drobeta-Turnu Severin alocarea sumelor necesare inițierii acestui proiect, respectiv a valorii totale de 267.750 lei, TVA inclus.
În acest context, considerăm că este necesară majorarea în numerar a capitalului social actual de 200 lei cu aportul în numerar de 270.000 lei, capitalul social după majorare devenind 270.200 lei și aparține asociatului unic în totalitate, fiind constituit astfel:
- capital social actual în numerar 200 lei, divizat în 20 părți sociale a câte 10 lei fiecare;
- majorare capital social existent prin aport în numerar de 270.000 lei, divizat în 27.000 părți sociale a câte 10 lei fiecare.
Propunem de asemenea îndeplinirea de către persoanele mandatate a formalităților necesare actualizării Actului constitutiv al societății la Oficiul Registrului Comerțului de pe lângă Tribunalul Mehedinți, în sensul majorării în numerar a capitalului social al societății. În considerentul HCL nr. 87/ 28.03.2024 prin care domnul Vlăduț Aurel-George a fost mandatat să reprezinte interesele asociatului unic în relația cu societatea noastră se impune ca acesta, în calitate de reprezentant al asociatului unic, să aprobe actul constitutiv actualizat prin introducerea capitalului social majorat în baza unei hotărâri extraordinare, iar administratorul societății să fie mandatat pentru efectuarea mențiunilor necesare la Oficiul Registrului Comerțului de pe lângă Tribunalul Mehedinți. 
Arătăm că autoritatea deliberativă, Consiliul Local al Municipiului Drobeta-Turnu Severin, este îndreptățită să aprobe aceste propuneri în conformitate cu dispozițiile art. 129, alin. (3), lit. d), din OUG nr. 57/2019 privind Codul administrativ, conform cărora “în exercitarea atribuțiilor prevăzute la alin. (2), lit. a), Consiliul Local exercită, în numele autorității administrativ-teritoriale toate drepturile și obligațiile corespunzătoare participațiilor deținute la societăți sau regii autonome, în condițiile legii”. 
Nu în ultimul rând Legea finanțelor publice locale nr. 273/2006, la art. 35 alin. (2) prevede faptul că autoritățile deliberative pot hotărî asupra participării cu capital sau bunuri, în numele și în interesul colectivităților locale pe care le reprezintă, la constituirea de societăți comerciale sau la înființarea unor servicii de interes public local ori județean, după caz, în condițiile legii. Autoritățile deliberative pot hotărî achiziționarea, în numele și în interesul colectivităților locale pe care le reprezintă, de acțiuni la societățile la a căror constituire au participat cu aport de capital sau în natură și pot majora sau diminua capitalul social al acestora, în condițiile legii.
Motivarea majorării de capital constă așa cum am arătat în preocuparea permanentă a autorității administrației publice locale a Municipiului Drobeta-Turnu Severin pentru eficientizarea activității societății Piețe și Târguri Drobeta SRL, fapt ce conduce și la îmbunătățirea calității serviciilor prestate.
Pentru aceste considerente propunem spre aprobare Consiliului Local al Municipiului Drobeta-Turnu Severin adoptarea proiectului de hotărâre privind aprobarea modificării capitalului social al societății comerciale Piețe și Târguri Drobeta SRL, societate cu răspundere limitată de drept public și de interes local, în subordinea Consiliului Local al Municipiului Drobeta Turnu Severin, având drept asociat unic Municipiul Drobeta-Turnu Severin.

2. Legalitatea 												Susținerea proiectului de hotărâre din punct de vedere legal este fundamentată pe:
- Legea nr. 31/1990 privind societățile, republicată, cu modificările și completările ulterioare;
- Legea nr. 273/2006 privind finanțele publice locale, cu modificările și completările ulterioare; 
- OUG nr. 109/2011 actualizată privind guvernanța corporativă a întreprinderilor publice, actualizată;
- Actului constitutiv al societății Piețe și Târguri SRL aprobat prin HCL nr. 126/2023, actualizat;
- dispozițiile art. 84, art. 129, alin. (2) lit. a), alin. (3) lit. d), art. 139 alin. (1), art. 196 alin. 1 lit. (a) din OUG nr. 57/2019 privind Codul administrativ, cu modificările și completările ulterioare.
        	În acest sens în conformitate cu prevederile art. 136 alin. 8 lit. (b) din OUG nr. 57/05.07.2019 privind Codul administrativ a fost întocmit prezentul raportul de specialitate cu privire la aprobarea majorării capitalului social al societății Piețe și Târguri Drobeta SRL, societate cu răspundere limitată de drept public și de interes local, aflată în subordinea Consiliului Local al Municipiului Drobeta- Turnu Severin, având drept asociat unic Municipiul Drobeta-Turnu Severin.	

